תחפושות.
חיפוש. בפורים מתחפשים. תחפושת מלשון חיפוש. כשמסירים את המסכה שמלווה אותנו במהלך כל  השנה כולה, ניתן לחדור פנימה, לחפש את עצמנו, לתור אחר נקודת האמת שלנו, לחפש ולמצוא. חיפוש אמיתי יפגיש אותנו לבסוף עם מה שבאמת מסתתר שם, עמוק בתוכנו, בפנימיות היהודית שנשכחת לעתים בחיי היום יום. בפורים לוגמים מן היין לגימה הגונה, הלגימה מסייעת בהסרת הגלימה אותה עטינו על גופנו עד עתה, ומזכה אותנו במגילה, מאפשרת לנו לגלות את עצמנו באמת. משנכנס יין מתחיל החיפוש, ומשיצא הסוד מתחיל הגילוי הגדול.

חשיפה. בפורים מתחפשים. תחפושת מלשון 'חשיפה'. כאשר אנו פוגשים בחבר מחופש, מיד אנו מבקשים לחשוף מיהו המסתתר מאחורי המסכה. פורים הוא יום של תחפושת וחשיפה. חושפים את ריבונו של עולם, אל מסתתר המושך בחוטים, חושפים איך הטבע הנראה לעתים כפועל מאליו בשרירות, אינו אלא תחפושתו של בורא העולם. חודש אדר קרוי על שם האדרת, הלבוש של ריבונו של עולם. בפורים נחשוף איך מבעד להסתר הגדול יש מי שמכוון את כל המאורעות ולית אתר פנוי מיניה. נחשוף כי גם אנו איננו כי אם גילויו של אבינו שבשמים, ובתוכנו חלק אלוה ממעל המבקש להיחשף. בפורים נחשוף בעזרת סוד היין כי הקב"ה מגלגל את המאורעות ממעל לדלות השגתנו, ובעיצומה של ההתבשמות לא נבחין בין ארור המן לברוך מרדכי. נחשוף את נקודת העומק לפיה הכול מונהג לטובה ואין הבדל בין טוב ורע אלא בצמצום דעתנו, אך הוא יתברך שמו משתמש גם בהמן הארור לברכה גדולה, ובעזרת הצורר הגדול, צורר הוא את כל היהודים לצרור אחד, לאחדות שאין כמותה.

חופש. בפורים מתחפשים. תחפושת מלשון חופש. החופש להשתחרר מהרגלים ישנים ממסכות כובלות שכבר נטינו לדמות כי אי אפשר לוותר עליהם. החופש לשוב בתשובה גדולה מאהבה כי אין מעצורים חיצוניים שיעמדו עוד בדרכה. החופש לחלום על שינוי בחיינו מבלי להעלות ספקות לרוב. החופש לראות יהודי ברחוב ולחבקו כך סתם בפשטות של אהבה. החופש לדעת כי עבד ה'- הוא לבדו חופשי. החופש לצורותיו הטובות הוא נחלתו של המתחפש בפורים, האוחז בחופש אמיתי.

תחפושת. בפורים מתחפשים, פשוטו כמשמעו. בוחרים להתחפש, לשנות לכמה שעות תדמית שדבקה בנו, להתערטל לזמן מה מן המעמד המייצג אותנו בעיני עצמנו ובעיני אחרים. התחפושת שממירה את לבושנו הרגיל מסייעת לנו לשוב ולפגוש את עצמנו כפי שאנו באמת מבעד לכל התארים המוכרים. זוהי הזדמנות נפלאה להתחפש לאדם אחר ממעמד אחר ומסביבה אחרת ולנסות לכמה רגעים להיכנס לעולם שלו, להבין מה עובר עליו, להכיר אותו 'מבפנים'. זוהי הזדמנות חד פעמית להתחפש למשהו שהיינו רוצים להיות וכבלי ההרגל אינם מניחים לנו להעיז ולהגשים את החלום, בפורים אין מעצור מלחלום. בפורים אנחנו מבקשים להתחפש, כלומר 'לעשות את עצמנו', ויש לכך משמעות עמוקה, לעתים התחפושת, המשחק החיצוני, פועל עמוק בפנים ועושה את עצמנו, את עצמיותנו האמיתית. 

חפ"שים. בפורים מתחפ"שים. כולנו הופכים חפ"שים, חיילים פשוטים. מוכנים להיות בנים פשוטים של ריבונו של עולם, למלא שליחות בלא שררה וכבוד, בלי לתפוס מקום. בפורים- כל מי שפושט יד נותנים לו, כל מי שמוכן להתפשט מן הכבוד המדומה, זוכה שיתנו לו כל מבוקשו האמיתי. כמה מתוקה היא הפשטות! כמה נדירה היא בשאר ימות השנה וכמה זמינה היא בפורים! בפורים אנו נותנים מתנות לאביונים, פוגשים באופן בלתי אמצעי את פושטי היד, שחייהם כל כך פשוטים. זהו מפגש בגובה העיניים שלא נועד רק להעניק להם ממון אלא לקבל מהם מתנת פשטות שאנו צמאים לה כל כך.

שחפים. בפורים מתחפשים, הופכים לשחפים. כאותו השחף המגביה עוף ורואה ממרומים את מצולות המים ובראייתו הבהירה אינו חושש מן הקשיים, כך רואה היהודי את העולם מתוך ההתבשמות של פורים. חייב איניש לבשומי עד דלא ידע בין ארור לברוך, בעומק הביסום, מגובה תעופת השחף, יודע היהודי כי באמת כולם שלוחיו יתברך והוא מנהיג עולמו דרך המן ומרדכי גם יחד. ממעוף השחף שמחה גדולה מעטרת אותנו על כי הכול בא לנו מידי הקדוש ברוך הוא, הטוב והמטיב לכול, בעומק שמחת הפורים אנחנו מצליחים לברך על הרעה כשם שמברכים על הטובה.

נזכה לחפש, לחשוף, להיות חופשיים באמת, להתחפש ולהתחפ"ש, להתעופף כשחפים המביטים אל העולם בעיניים מלאות אמונה, נזכה לקבל את פורים בשמחה גדולה!